Toas on elevant, ma pole tema klient

me ütlesime, aga ei kuulatud

N15: kliimaplaanid, elektrita valimised, elundikaubandus nädalakiri perestroika.pw

Kliimajutud ja kliimategude plaanid

Kliimakriisist arusaamine levib vaikselt ka poliitikute seas. Inglisekeelsete maade blokist kolmandana kuulutas kliimaküsimuses hädaolukorra välja Kanada, näidates et taipliku tähelepaneku võib teha ka riigis, millele kuulub arktilisi alasid.

Kanadal on järskudest muutustest palju kaotada ning juba praegu kannatab maa igikeltsa sulamise ja maastikupõlengute käes. Äärmuslikud ilmaolud võivad lühikese ajaga teha miljardeid kahju, mida veeteede parem laevatamise võimalus ei korva.

Varem kriisi väljakuulutanute seas on Iirimaa jõudnud tegude rajale: menetluses on eelnõu, mis keelaks 11 aasta pärast uute bensiini või diiselkütust pruukivate autode müügi, jättes tarbijale valida elektri, vesiniku ja metaani vahel (viimane ei tarvitse olla taastuvenergia abil toodetud, aga metaani saab ka tuuleenergiast toodetud vesiniku metaneerimisel).

Oleme varem rõhutanud, et puhtalt elektrisõidukitele üleminekuks ei jätku maailmas akude tootmise võimekust ja olemasolevad akutehnoloogiad pole selleks küpsed.

Jah, käesolev on investeerimisnõu: kui kellelgi on huvi, varanatukest ja mõistust uurida veidi turgu, valib ta investeerimiseks ettevõtteid, mis võimaldavad olemasolevat autoparki juba lähitulevikus varustada ja käitada biogaasiga, tuule ülejäägist toodetud vesinikuga või nende seguga.

Kümne aasta jooksul võiks jõuda sinnamaale, et nii Hormuzi väina kui Pärsia lahe võiks soovi korral kasvõi kinni betoneerida, ja kellegi silm ei pilguks. Sellest, kuidas hetkel paljude silm pilgub ja käsi väriseb naftatankerile kinnitatud magnetmiinide tõttu, on kõik ilmselt juba küllastumiseni lugenud.

Elektrita valimised?

BBC kirjutab põnevast planeerimata tsiviilkaitse õppusest, mille omakeskis korraldasid Argentina ja Uruguai. Nimelt toimus massiivne elektrikatkestus, mis jättis ilma vooluta praktiliselt mõlemad riigid, kusjuures Argentinas oli valimispäev. Jah: ilma elektrita veetsid aega 48 miljonit klienti.

Teema võttis üles ja seda arendas edasi Helsingin Sanomat, kirjutades, kui palju oleks vaja, et Soome elektrivõrk maha tuleks ja kui kaua kuluks, et see uuesti üles saada. Teemat kommenteeris Veli-Pekka Nurmi, kes on kursis põhivõrgu operaatori Fingrid-i paari aasta taguste harjutustega. Nendes mängiti simulaatoril läbi ühe elektrijaama ootamatud hooldustööd ja teise elektrijaama vigastus väikelennukiga toimunud õnnetuse läbi.

Tulemus? "Saime Oulust allpool elektri ära," tõdeb Nurmi. Teoreetiliselt on soomlastel võimalus käitada Helsingi ja Tampere piirkonda iseseisvate saartena, aga kumbagi võimekust pole kunagi proovitud. Kardetavasti tähendaks isegi proovimine säärase taseme kaost, et kirjeldama sobiks seda vaid ropud sõnad.

Et inimestel ülemäära mugav ei oleks, kirjutas samal nädalal New York Times, et vastuseks Venemaa küberluure tegevusele USA kriitilises infrastruktuuris on USA luureagentuurid paigaldanud pahavara ka Venemaa elektrivõrgu juhtsüsteemidesse.

Trump lahvatas selle peale ereda leegiga põlema, nagu oleks tema vastu vägistamissüüdistus uuesti esitatud, ja kiljus Twitteris, et tegemist on samaaegselt vale ja riigireetmisega. Emotsionaalselt ülesköetud oligarh unustas kuidagimoodi ära, et korraga see mõlemat olla ei saa, tõenäoliselt aga on tõde ja pole isegi eriline saladus. Harjugem maailmaga, kus elektrivõrk on potentsiaalne sihtmärk. Kas teie suudate ilma elektrivõrguta toime tulla? Kui kaua? Kas ka talvel? Järsku suudame isegi valimised läbi viia? Jah, mõtlemisainet on paljudele. Meie inimestest üks suudaks püsti jääda, ülejäänud oleks siruli. Valida saaks ainult ägisemise ja hammaste krigistamise vahel, seda kah paberiga.

Hiina kasutab tõenäoliselt tapetud vangide elundeid

Kui seda kirjutaks suvaline nurgatagune leht, jätaksime uudise edasi andmata, paraku kirjutab seda The Guardian.

Kui uurinud ja järeldanud oleks suvalised tüübid, mitte sõltumatu tribunal, kus osalesid meditsiini eksperdid ja argumente kaalus Rahvusvahelise Kriminaalkohtu endise Jugoslaavia tribunalis süüdistajana töötanud vanemadvokaat Sir Geoffrey Nice (QC), siis me ei väidaks, et Hiina jätkuvalt kasutab vangidelt saadud elundeid organisiirdamisteks.

Paraku me seda väidame, kuna teised on selles veendunud. Hiina teatas aastal 2014, et lõpetab hukatud vangidelt siirdamiseks elundite hankimise. Tribunal, mille koostas Rahvusvaheline Elundisiirdamiste Väärkasutamise Lõpetamise Koalitsioon (ETAC) uuris küsimust ja on nüüdseks jõudnud järeldusele, et praktika ei ole lõppenud.

Statistilise anomaaliana torkab silma, et elundisiirdamise ooteajad Hiina haiglates on rahvastiku dünaamikaga seletamatul kombel lühikesed. Vangis istunud on rääkinud korduvatest tervisekontrollidest seletamata põhjustel. Haiglatest on lekkinud teavet, et siiratavate elundite allikaks võivad olla usulahu Falun Gong vangistatud liikmed.

Eelneva taustal on UK parlament kaalunud Hiinas elundisiirdamistel käimise täielikku keelamist. Meie arvame, et tõhusam oleks keeld kehtestada Euroopa Liidu tasemel või nõuda igalt Hiinas elundi saanud isikult siirdatud elundi DNA testi ning doonori sugulastele ligipääsu võimaldamist, et neid oleks võimalik küsitleda ja teha kindlaks, kas elund pärineb väidetavast allikast.

Juhul kui Hiina Rahvavabariik lubab oma asutustel säärase praktika jätkamist, tasub asjaga seotud isikutel meeles pidada, et sääraste tegude tõendid elavad inimeste sees edasi aastakümneid ning geeniuuringud muutuvad peadpööritava kiirusega odavamaks. Võimud ei püsi igavesti ja inimsuse vastased kuriteod ei aegu.